อสังหาฯ พลิกเกมสู้โควิด
จากกรณีบริษัท แสนสิริ จำกัด (มหาชน) หรือ SIRI อัดแคมแปญแร๊งงงงส์ ผ่อนบ้านแทนลูกค้านาน 2 ปี...ถือเป็นแคมเปญกระชากอารมณ์ตลาดพอสมควร ทำให้นึกถึงบรรดาอสังหาริมทรัพย์ค่ายอื่น ๆ ว่าทำอย่างไร..? ในช่วงที่เชื้อโรคมหันตภัยร้ายโควิด-19 ระบาดหนัก...
12 เม.ย. 2563

สำนักข่าวรัชดา
จากกรณีบริษัท แสนสิริ จำกัด (มหาชน) หรือ SIRI อัดแคมแปญแร๊งงงงส์ ผ่อนบ้านแทนลูกค้านาน 2 ปี…ถือเป็นแคมเปญกระชากอารมณ์ตลาดพอสมควร ทำให้นึกถึงบรรดาอสังหาริมทรัพย์ค่ายอื่น ๆ ว่าทำอย่างไร..? ในช่วงที่เชื้อโรคมหันตภัยร้ายโควิด-19 ระบาดหนัก…
เริ่มกันที่บริษัท ศุภาลัย จำกัด (มหาชน) หรือ SPALI ส่งแคมเปญ “Flash Deal..! มาไว ไปไว ไม่รอ..! กับ Supalai Online Booking” เพิ่มความสะดวกให้ลูกค้า เพียงจองผ่านช่องทาง Supalia Online Booking ตลอด 24 ชั่วโมง ตั้งแต่วันที่ 13 – 30 เม.ย. 2563
โดยในเฟสแรกนำโครงการคอนโดฯสร้างเสร็จพร้อมอยู่ 13 โครงการในกรุงเทพฯ และปริมณฑล มาร่วมแคมเปญ
นอกจากนี้ ยังออกมาตรการพักชำระค่างวดผ่อนดาวน์ 3 เดือน สำหรับลูกค้าในสายอาชีพที่ได้รับผลกระทบจากโควิด-19 เช่น อาชีพในกลุ่มสายการบิน โรงแรม ซึ่งจำนวนเงินที่เว้นระยะเวลาการพักชำระค่างวดผ่อนดาวน์ 3 เดือนนี้จะนำไปรวมชำระในวันที่โอนกรรมสิทธิ์
แหม๊…นี่ถ้า “เฮียไตรเตชะ ตั้งมติธรรม” ใจป้ำงดเก็บค่างวดผ่อนดาวน์ 3 เดือนไปซะเลย คงได้ใจสุด ๆ…
ฟากบริษัท พฤกษา โฮลดิ้ง จำกัด (มหาชน) หรือ PSH จัดแคมเปญพิเศษร่วมกับ Shopee เพียงซื้อ Voucher สำหรับจองโครงการพลัมคอนโด พหลโยธิน 89 ในราคา 4,000 บาท จะได้รับส่วนลดราคาห้อง 10% สำหรับยูนิตที่ร่วมรายการ โดยสามารถซื้อ Voucher ได้ตั้งแต่วันนี้ – 30 เม.ย. 2563 และมอบสิทธิพิเศษรับเพิ่มทองคำมูลค่าสูงสุด 2 บาท เพียงโอนภายใน 31 พ.ค. 2563
รวมทั้งจับมือกับธนาคารพันมิตรจัดแคมเปญพิเศษเพื่อเร่งการโอน อาทิ ฟรีดอกเบี้ยนาน 2 ปี หรือดอกเบี้ยอัตราพิเศษ รวมทั้งบริการวางแผนทางการเงิน เป็นต้น
ด้านบริษัท พร็อพเพอร์ตี้ เพอร์เฟค จำกัด (มหาชน) หรือ PF ส่งแคมเปญซื้อบ้านแถมประกันโควิด-19 ผ่านแผนประกัน “โควิดชีลด์  ติดปุ๊บรับปั๊บ” เมื่อตรวจพบว่าติดเชื้อไวรัสโควิด-19 รับเงินก้อนทันที 100,000 บาท หากนอนรักษาตัวในโรงพยาบาลจากโควิด-19 มีค่าชดเชยรายวัน วันละ 300 บาท สูงสุด 14 วัน พร้อมคุ้มครองการเสียชีวิตจากอุบัติเหตุอีก 100,000 บาท สำหรับลูกค้าที่ซื้อบ้านและทาวน์โฮม ที่โอนกรรมสิทธิ์ภายในเดือนเม.ย. 2563 เป็นระยะเวลา 1 ปี
นอกจากนี้ ลูกค้าที่เข้าเยี่ยมชมโครงการของ PF ทุกโครงการภายในเดือน เม.ย.นี้ จะได้รับสิทธิ์ความคุ้มครองนาน 30 วัน โดยไม่มีค่าใช้จ่ายเช่นกัน
ส่วนบริษัท เมเจอร์ ดีเวลลอปเม้นท์ จำกัด (มหาชน) หรือ MJD จัดแคมเปญ “Major Development ช่วยกัน” คัด 8 คอนโดฯ พร้อมอยู่ มอบข้อเสนอพิเศษ ช่วยลด-ช่วยจ่าย-ช่วยดูแล จองวันนี้รับทันที..! Stay Safe Package ประกันสู้ภัยโควิด-19 จาก AIA Vitality, Dyson Pure Cool Cryptomic พัดลมฟอกอากาศอัจฉริยะ และบริการทำความสะอาด Deep Clean พร้อมบริการพ่นฆ่าเชื้อโรค จาก Roys Vesta อีกทั้งยังมีส่วนลดสูงสุดถึง 2.6 ล้านบาท ตั้งแต่วันนี้ – 31 พ.ค. 2563
บริษัท เสนาดีเวลลอปเม้นท์ จำกัด (มหาชน) หรือ SENA อัดแคมเปญ “SENA ZERO COVID” โดยลูกค้าที่ซื้อบ้านและคอนโดฯ ในวิกฤติโควิด-19…สำหรับโครงการพร้อมอยู่ ผ่อน 0 บาท SENA ผ่อนให้ทั้งต้นทั้งดอกเบี้ย สูงสุดนาน 6 เดือน สำหรับโครงการใหม่ ดาวน์ 0 บาท เลื่อนระยะเวลาการดาวน์สูงสุด 6 เดือน พร้อมรับ Cash back สูงสุด 1,600,000 บาท
โดยมีโครงการที่เข้าร่วม 29 โครงการ เริ่มตั้งแต่วันนี้ – 30 ก.ย. 2563
แต่ค่ายที่ใจป้ำสุด ๆ ต้องยกให้ SIRI ที่ส่งแคมเปญ “แสนสิริผ่อนให้ สูงสุดถึง 24 เดือน” ตั้งแต่วันที่ 3 เม.ย.-30 มิ.ย. 2563 โดย SIRI จะผ่อนให้ทั้งเงินต้นและดอกเบี้ย นานสูงสุด 24 เดือน
พร้อมข้อเสนออีกมากมาย เช่น ฟรีค่าส่วนกลางนานสูงสุด 1 ปี พร้อมรับ Give Voucher สูงสุด 100,000 บาท สำหรับโครงการบ้านเดี่ยวและทาวน์โฮม และฟรีค่าส่วนกลางนาน 2 ปี สำหรับคอนโดฯ พร้อมอยู่อีกด้วย
เรียกว่า จัดเต็ม…จัดใหญ่กันทุกค่าย
ส่วนค่ายที่ไม่ได้เอ่ยนาม อาจกำลังอยู่ระหว่างคิดแคมเปญอยู่ หรือบางค่ายอาจจะยังเหนียมอยู่ก็เป็นได้
แต่เตือนไว้ก่อนว่า ทุกแคมเปญต้องดูให้ดี ๆ
เพราะอย่าลืมว่า ของถูกและดี ไม่มีอยู่จริงในโลกนี้หรอกนะ…
…อิ อิ อิ…